Գիսակ արքեպիսկոպոս Մուրադյան

Գիսակ արքեպիսկոպոս Մուրադյան (ավազանի անունը՝ Մանուկ, ), Արգենտինայի և Չիլիի  Հայոց թեմի առաջնորդ։

Կենսագրություն 
Գիսակ արքեպիսկոպոս Մուրադյանը ծնվել է 1951 թվականի նոյեմբերի 6-ին, Հալեպում։ Սովորել է Ղամիշլիի (Սիրիա) ազգային վարժարանում։ 1963 թվականին ընդունվել է Երուսաղեմի Սրբոց Հակոբյանց ժառանգավորաց վարժարան, 1968 թվականին ձեռնադրվել է սարկավագ, 1971 թվականին` կուսակրոն քահանա` ձեռամբ Երուսաղեմի Հայոց պատրիարք Տ. Եղիշե արքեպիսկոպոս Տերտերյանի։ 1975 թվականին մեկնել է Բուենոս Այրես իբրև Սուրբ Գրիգոր Լուսավորիչ Մայր Տաճարի հոգևոր հովիվ, միաժամանակ եղել է Սուրբ Գրիգոր Լուսավորիչ կրթական հաստատության նախակրթարանի բաժնի փոխտնօրեն։ 1982-1987 թվականներին սովորել է Բուենոս Այրեսի Քենեդիի անվան համալսարանում, ստացել հասարակական կապերի և լրագրության լիսենսիադուրայի վկայական։
1990 թվականի հոկտեմբերի 7-ին Մայր Աթոռ Սուրբ Էջմիածնում` ձեռամբ Տ. Վազգեն Ա. Ամենայն Հայոց Կաթողիկոսի ձեռնադրվել և օծվել է եպիսկոպոս և նշանակվել Արգենտինայի և Չիլիի  Հայոց թեմի առաջնորդ։ 1996 թվականի սեպտեմբերին Ն.Ս.Օ.Տ.Տ. Գարեգին Ա. Ամենայն Հայոց Կաթողիկոսի սրբատառ կոնդակով ստացել է արքության պատիվ և տիտղոս։ 1998-2002 թվականներին եղել է Արգենտինայի քրիստոնեական եկեղեցիների հանձնախմբի նախագահ։ 2004 թվականի դեկտեմբերին վերընտրվել է նույն պաշտոնում։

Թատերական աշխատանքներ 
Գիսակ արքեպիսկոպոսն ունի նաև բազմաթիվ թատերական աշխատանքներ, որոնցից կարևորագույնը «Բանտարկյալը»   ներկայացումն է, որը 1998 թվականին ներկայացվել է Հայ կենտրոնի սրահում և Բուենոս Այրեսի Էլ Կլոպո թատրոնում։

Իսպաներեն է թարգմանել Վաչե Ծ. վարդապետ Իգնատոսիանի «Աստվածամայրը», Մաղաքիա արքեպիսկոպոս Օրմանյանի   «Ծիսական բառարանը» և  Վազգեն Ա. Ամենայն Հայոց Կաթողիկոսի և Թորոս Ջուղայեցու Սուրբ  Պատարագի մեկնությունները` «Մեր Պատարագը» ընդհանուր խորագրի ներքո։

Տես նաև 
 Հայաստանյայց Առաքելական Եկեղեցու եպիսկոպոսաց դաս
 Հայերը Ռոսարիոյում
 Գերագույն հոգևոր խորհուրդ

Ծանոթագրություններ

Արտաքին հղումներ 
 Զրույց Արգենտինայի Հայոց թեմի առաջնորդի հետ

Հայ հոգևորականներ